A SVE JE POČELO SAMO JEDNIM SLOVOM

Živim sasvim običnim životom jedne osnovnoškolke , učenice 8. razreda, četrnaestogodišnjakinje . Nižem slova u riječi , volim ih ispisivati na papir , najviše zbog sebe , da ostave trag mog malog života , malog još uvijek bezbrižnog života.

Tipkam ih na računalu , pišem olovkom …

Volim hrvatski , ali volim i povijest . Često se prožimaju pa ih povezuju i naše učiteljice.

Učili smo o ratovima , učimo i sada . Trudimo se zapamtiti godine početka i završetka . Nešto što je za nas nešto imaginarno i nestvarno. Učimo ih uglavnom kao faktografske činjenice.

Sada učimo 2. svjetski rat , učimo o holokaustu …Na hrvatskom čitamo Dnevnik Anne Frank . Nešto strašno , ali daleko , daleko od nas ,dogodilo se negdje , nekada …

Učiteljica Hrvatskog jezika je najavila film Lea i Darija . Očekivali smo zabavni sadržaj , dvije nasmijane talentirane djevojčice koje pjevaju i plešu u najavi filma …

Kako se filmska vrpca odmatala sve više , film trajao sve dulje , kako sam gledala poznate zagrebačke ulice u nekom drugom vremenu, meni nepoznatom … svijet i moj pogled postajao je sve začuđeniji , tamniji , mračniji . Zagrebačkim ulicama i njegovim glavnim trgom postrojavali su se vojnici u odorama o kojima smo učili iz povijesnih udžbenika …

Nisu bile potrebne učiteljičine opomene da se smirimo …i oni najneozbiljniji i najnemirniji kao da su postali nevidljivi u razredu u kojem je nestao i najmanji žamor.

A sve je počelo slovom koje označava , koje izdvaja … moćnim , grubim , neumoljivim.

Riječ se sažela , zasramila , skupila u samo jedno slovo . Nije trebalo gomilati riječi ni rečenice . Izgubile su smisao … nad besmislom…nad smrću …pobjedom zla nad dobrim na ulicama kojima i mi danas koračamo , ulicama kojima je hodala Lea Deutsh , kazalištem u kojem je plesala i glumila , kazalištu koje i mi danas posjećujemo …na daskama na kojima se nekad cupkale cipelice i plesale step Lea i Darija …

U razredu je nastao muk. On je bio odgovor na učiteljičino pitanje o filmu.

A sve je počelo samo jednim slovom koje označava …

Sara Korošic

8. Razred

OŠ Štrigova

Mentor: Sanja Prošev